Resident Evil 5
Resident Evil 5, იაპონიაში ცნობილია, როგორც Biohazard 5 — მესამე პირის შუტერი, შექმნილი და გამოცემული იაპონური კომპანია Capcom-ის მიერ 2009 წელს. ეს არის რიგით მეშვიდე ძირითადი თამაში „Resident Evil“-ის სერიიდან, რომელიც დაანონსდა 2005 წელს. თამაში PlayStation 3-სა და Xbox 360-ზე გამოვიდა 2009 წლის მარტში, ხოლო Microsoft Windows-ისთვის იმავე წლის სექტემბერში. სიუჟეტი მიმდინარეობს „Resident Evil 4“-ის მოვლენებიდან 5 წლის შემდეგ, აფრიკის ერთ-ერთ რეგიონში, ორგანიზაცია B.S.A.A.-ის წევრების, (Bioterrorism Security Assessment Alliance) კრის რედფილდის და შევა ალომარის გარშემო, რომლებსაც ორგანიზაციისგან დავალებული აქვთ მსოფლიოს გაწმენდვა ბიოლოგიური იარაღისგან. კრის მოუწევს ბრძოლა მისი დაუძინებელი მტრის, ალბერტ ვესკერის წინააღმდეგ. „Resident Evil 5“-ის გეიმპლეი არის წინამორბედის მსგავსი, სადაც ვირტუალური კამერა წარმოდგენილია მესამე პირის პერსპექტივით, თუმცა ის არის სერიიდან პირველი, რომელსაც გააჩნია კოოპერატიული რეჟიმის მხარდაჭერა, აგრეთვე ითვლება პირველ თამაშად სერიიდან, რომელშიც არ არის გამოყენებული Survival horror-ის ჟანრის ელემენტები. კრიტიკოსების თქმით, ის უფრო დაემსგავსა მოქმედებით თამაშს. მოთამაშეს უწევს ბრძოლა დაინფიცირებულ ზომბებთან, რომლებიც აღჭურვილნი არიან იარაღებითა და ასაფეთქებელი ნივთიერებებით. მასში ხელმისაწვდომია რამდენიმე სახის იარაღი, მათ შორის: პისტოლეტი, თოფი, ავტომატური შაშხანა, სნაიპერული შაშხანა, ხელყუმბარა და სხვა. „Resident Evil 4“-ის მსგავსად, ფულის მეშვეობით შესაძლებელია იარაღების განვითარება, თუმცა სირბილის დროს შეუძლებელია იარაღიდან სროლა. თამაში ასევე მოიცავს ბოსებთან ბრძოლას. Capcom-მა თამაში დაანონსა 2005 წლის 20 ივლისს და 2007 წელს Electronic Entertainment Expo-ზე (E3) ნაჩვენები იქნა მოკლე ტრეილერი. E3-ის სრული ტრეილერი ხელმისაწვდომი შეიქმნა Xbox Live Marketplace-სა და PlayStation Store-ზე 2007 წლის 26 მაისს. 2008 წლის 5 დეკემბერს გამოვიდა თამაშის სადემონსტრაციო ვერსია, რომლის გადმოტვირთვის რაოდენობამ 26-დან 29 იანვარამდე შეადგინა 1.8 მილიონი. საბოლოოდ თამაში გამოვიდა 2005 წლის 5 მარტს. პროექტს წილად ჰხვდა მაღალი შეფასებები ვიდეო თამაშების მიმოხილველებისგან. ძირითად შეაქეს გრაფიკა და ვიზუალური მხარე. შესაბამისად მიიღო რამდენიმე ჯილდო და ნომინაცია სხვადასხვა გამოცემებისაგან. მიუხედავად ამისა, გააკრიტიკეს პერსონაჟის კონტროლის არაკომფორტულობის გამო. აგრეთვე თავდაპირველად დაადანაშაულეს რასიზმში, მაგრამ ფილმების კლასიფიკაციის ბრტანული საბჭოს გამოძიებამ ეს ბრალდება დაუსაბუთბლად მიიჩნია. საერთო განხილვების საიტ Metacritic-ზე PC ვერსია ფლობს 86/100, PS3 ვერსია 84/100 და X360 — 83/100. 2016 წელს თამაში ხელახლა გამოვიდა Shield Android TV-ის, PlayStation 4-სა და Xbox One-ის პლატფორმებისთვის. 2017 წლის ივნისის მონაცემით, მსოფლიოს მასშტაბით გაიყიდა თამაშის 7.2 მილიონი ასლი და იქცა Capcom-ის ყველაზე გაყიდვად თამაშად და ასევე ყველაზე გაყიდვადად სერიიდან. სპეციალური გამოცემა, ოქროს გამოცემა გაიყიდა 2.3 მილიონი ეგზემპლარის ოდენობით. 2012 წელს გამოვიდა თამაშის გაგრძელება „Resident Evil 6“.